中華人民共和國主席/中華人民共和國主席

中華人民共和國主席，喺中國大陸入面同港澳地區一般就咁叫國家主席，係中華人民共和國掛名嘅國家元首，由全國人民代表大會選出，職責係代表中國從事外交活動。不過，國家主席基本上冇出現多過一個候選人，而該候選人實際上由中共中央政治局提名。任期5年，最多連任一屆。

中國國家主席喺1954年設立，前身係中央人民政府委員會。1968年劉少奇被打倒後國家主席職務懸空，由國家副主席董必武同埋宋慶齡兩個人代理。到咗1975年第四屆全國人大修憲廢除國家主席同副主席，1982年第四部憲法又有返。而家國家主席係習近平，喺2013年3月嘅第十二屆全國人大上面當選。

權力變化
1954年第一屆全國人大通過嘅《中華人民共和國憲法》規定國家主席主持最高國務會議兼任國防委員會主席，有行政權同名義上嘅軍權，屬於有實權嘅職務。1982年訂嘅第四部憲法雖然重新設立國家主席職位，不過大幅削減主席嘅職權。憲法第三章第二節規定：「根據全國人大同佢嘅常委會決定」公布法律、任免國務院總理同埋國務院人員、特赦、宣布緊急狀態、動員、授國家勳章；代表中國做國事，「根據全國人大常委會決定」派遣同叫返駐外國全權代表，批准同埋廢除國際條約同埋重要協定。冇咗獨立嘅權力，而名義上嘅兵權就畀咗國家中央軍事委員會。

而家國家主席冇實權，係「虛位元首」，只係國家最高代表，同埋全國人大同常委會嘅發布機。不過自從江澤民開始，由中共中央總書記同中央軍委主席兼任，通過黨軍最高領導人兼任又成為咗實權元首。中華人民共和國主席係中國嘅代表，對外交往上面領導人一般會用國家主席嘅身份，對內多數用總書記身份，對軍隊就用軍委主席身份。

排名變化
因為做緊中國共產黨中央委員會主席，所以毛澤東做國家主席嗰陣喺黨內嘅排名係首位。到1959年劉少奇接國家主席嗰時，佢係排名第一嘅中共中央副主席，黨內地位僅次於黨主席毛澤東名列第二。文化大革命爆發之後，劉少奇嘅排名跌到落第八，跟住被開除出黨。李先念做國家主席嗰陣，喺中央政治局常委入面排名第五，甚至排喺國務院總理後面。到咗楊尚昆做國家主席嗰時，佢冇入到政治局常委會，但係同其他領導人同時列席就排名第三，僅次於總書記趙紫陽同領導人鄧小平。從1993年江澤民以中共中央總書記身份兼任國家主席開始，國家主席喺事隔34年之後再次排名黨內首位。

歷任主席

中央人民政府主席
毛澤東

中華人民共和國主席
毛澤東
劉少奇
董必武
宋慶齡
李先念
楊尚昆
江澤民
胡錦濤
習近平

中華人民共和國元首